Document ID: 32009R1274

KOMMISSIONENS FORORDNING (EU) Nr. 1274/2009
af 18. december 2009
om åbning og forvaltning af importtoldkontingenter for ris med oprindelse i de oversøiske lande og territorier (OLT)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets afgørelse 2001/822/EF af 27. november 2001 om de oversøiske landes og territoriers associering med Det Europæiske Fællesskab (1), særlig bilag III, artikel 6, stk. 5, syvende afsnit,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (2), særlig artikel 148, sammenholdt med artikel 4, og
ud fra følgende betragtninger:
(1)
Efter artikel 6 i bilag III til afgørelse 2001/822/EF er kumulation af AVS/OLT-oprindelse tilladt for produkter under KN-kode 1006 inden for en samlet årlig mængde på 160 000 tons, som omfatter toldkontingentet på 125 000 tons ris, udtrykt som afskallet ris, med oprindelse i de stater i Afrika, Vestindien og Stillehavet, der er fastlagt i AVS-EF-partnerskabsaftalen. Der tildeles hvert år en første udstedelse af importlicenser for en mængde på 35 000 tons ris med oprindelse i de oversøiske lande og territorier (OLT), og inden for denne mængde udstedes der importlicenser for 10 000 tons for import af produkter med oprindelse i de mindst udviklede OLT, der er angivet i bilag I B til nævnte afgørelse. Alle andre importlicenser tildeles import af produkter med oprindelse i De Nederlandske Antiller og Aruba. De 35 000 tons ris, der er forbeholdt OLT, kan forhøjes, såfremt AVS-staterne ikke faktisk udnytter deres muligheder for direkte eksport i forbindelse med det toldkontingent, der er fastsat i Cotonou-aftalen.
(2)
Fra den 1. januar 2008 anvendes handelsbestemmelserne i AVS-EF-partnerskabsaftalen ikke mere, og det deri fastsatte toldkontingent for ris er blevet erstattet med den præferenceordning, der er fastsat i artikel 6 i Rådets forordning (EF) nr. 1528/2007 af 20. december 2007 om anvendelse af de ordninger for varer med oprindelse i bestemte lande i gruppen af stater i Afrika, Vestindien og Stillehavet (AVS), der er fastlagt i aftaler om indgåelse af økonomiske partnerskabsaftaler eller i aftaler, som fører til indgåelse af økonomiske partnerskabsaftaler (3). Ifølge artikel 3, stk. 3, litra a), i nævnte forordning kan præferenceordningerne for produkter under pos. 1006 med oprindelse i bestemte lande i gruppen af AVS-stater, der er fastlagt i økonomiske partnerskabsaftaler eller de aftaler, der fører til indgåelse af sådanne partnerskabsaftaler, kun fortsætte indtil 31. december 2009. Som resultat heraf er det fra 1. januar 2010 ikke længere muligt at fastsætte en eventuel forhøjelse af det OLT-kontingent, der er knyttet til udnyttelsen af et AVS-kontingent, og derfor kan OLT-kontingenter kun åbnes på årsbasis for en mængde, der er begrænset til 35 000 tons.
(3)
Der bør tages hensyn til bestemmelserne i de horisontale eller sektorspecifikke gennemførelsesforordninger, herunder Kommissionens forordning (EF) nr. 1342/2003 af 28. juli 2003 om særlige gennemførelsesbestemmelser for ordningen med import- og eksportlicenser for korn og ris (4), Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (5) samt Kommissionens forordning (EF) nr. 376/2008 af 23. april 2008 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (6), uden at dette berører anvendelsen af supplerende betingelser eller relevante undtagelser for forvaltningen af disse importordninger.
(4)
Med henblik på en afbalanceret markedsudvikling bør udstedelsen af importlicenser for ovennævnte kontingenter fordeles over året på flere delperioder, licensernes gyldighedsperiode bør fastlægges nærmere, og der bør fastsættes en maksimumsmængde pr. ansøgning.
(5)
Omregning af mængder på andre forarbejdningstrin end afskallet ris foretages ved anvendelse af de omregningssatser, der er fastsat i artikel 1 i Kommissionens forordning (EF) nr. 1312/2008 af 19. december 2008 om fastsættelse af omregningssatser, forarbejdningsomkostninger og værdi af biprodukter for de forskellige forarbejdningstrin for ris (7). Der bør også fastsættes bestemmelser om omregning af brudrismængder.
(6)
For at sikre en korrekt forvaltning af kontingenterne bør det fastsættes, at en ansøgning om importlicens ledsages af en sikkerhedsstillelse på et niveau, der modsvarer risiciene.
(7)
For at optimere udnyttelsen af kontingenterne, når der anvendes en fordelingskoefficient, er det hensigtsmæssigt at fastsætte, at rettigheder i henhold til licenserne kan overdrages til modtagere, der opfylder de betingelser for at være berettiget, der er fastsat i artikel 5 i forordning (EF) nr. 1301/2006.
(8)
Efter artikel 6 i bilag III til afgørelse 2001/822/EF bør de licenser, som de mindst udviklede OLT, der er anført i bilag I B hertil, ikke udnytter, stilles til rådighed for De Nederlandske Antiller og Aruba. Med henblik herpå bør det fastsættes, at de mængder, der i delperioden september ikke er anvendt for de mindst udviklede OLT, kan lægges til importen af ris med oprindelse i De Nederlandske Antiller og Aruba.
(9)
For at sikre en korrekt forvaltning af kontingenterne er det hensigtsmæssigt at fravige artikel 11 i forordning (EF) nr. 1301/2006 og tilpasse de i nævnte artikel fastsatte oplysningskrav.
(10)
Da importafgifterne på produkter under pos. 1006 med oprindelse i bestemte lande i gruppen af AVS-stater, der er fastlagt i økonomiske partnerskabsaftaler eller de aftaler, der fører til indgåelse af sådanne partnerskabsaftaler, afskaffes pr. 1. januar 2010, bør denne forordnings foranstaltninger anvendes fra samme dato.
(11)
Kommissionens forordning (EF) nr. 1529/2007 af 21. december 2007 om åbning og forvaltning for 2008 og 2009 af importtoldkontingenter for ris med oprindelse i AVS-stater, der indgår i CARIFORUM-regionen, og de oversøiske lande og territorier (OLT) (8) bliver forældet ved udgangen af kontingentperiode 2009. Den bør derfor ophæves.
(12)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET FØLGENDE FORORDNING:
Artikel 1
1. Denne forordning fastsætter åbning og forvaltning af toldkontingenter for importen af følgende mængder af ris henhørende under KN-kode 1006, i det følgende benævnt »toldkontingenter«:
a)
25 000 tons med oprindelse i De Nederlandske Antiller og Aruba
b)
10 000 tons med oprindelse i de mindst udviklede oversøiske lande og territorier (OLT), der er anført i bilag I B til afgørelse 2001/822/EF.
Toldkontingenterne åbnes på årsbasis for perioden fra den 1. januar til den 31. december.
2. Forordning (EF) nr. 1342/2003, (EF) nr. 1301/2006 og (EF) nr. 376/2008 finder anvendelse, medmindre andet er fastsat i nærværende forordning.
3. Toldkontingenterne administreres efter metoden »samtidig behandling«, jf. kapitel II i forordning (EF) nr. 1301/2006.
4. Toldsatsen for import under toldkontingenterne skal være lig nul. Denne sats skal anføres i rubrik 24 i importlicensansøgningen og importlicensen, jf. artikel 9 i forordning (EF) nr. 1301/2006.
5. Importtoldkontingentperioderne opdeles i tre delperioder som anført i bilag I.
Kommissionen giver inden den 25. i den sidste måned i en given delperiode meddelelse om de mængder, der omhandles i artikel 7, stk. 4, i forordning (EF) nr. 1301/2006, og som er til rådighed i den følgende delperiode.
Hvis de mængder for delperioden september, der omfattes af ansøgninger i forbindelse med det toldkontingent, der omhandles i stk, 1, litra b), i nærværende artikel, ikke når op på den samlede disponible mængde, kan den resterende mængde anvendes til import af produkter med oprindelse i De Nederlandske Antiller eller Aruba.
6. De i forordningen fastsatte mængder udtrykkes, medmindre andet er fastsat, som afskallet ris.
Omregning af mængder på andre forarbejdningstrin end afskallet ris foretages ved anvendelse af de satser, der er fastsat i artikel 1 i forordning (EF) nr. 1312/2008.
Ved anvendelse af denne forordning omregnes brudrismængder til mængder afskallet ris på basis af produktvægten.
Artikel 2
1. Licensansøgninger indgives i løbet af de syv første dage af hver delperiode, jf. bilag I.
2. Den mængde, der ansøges om for hver delperiode og hvert kontingents løbenummer, må ikke overstige 5 000 tons, jf. dog artikel 6, stk. 5, i forordning (EF) nr. 1301/2006.
3. Medlemsstaterne giver senest den 14. i måneden for indgivelse af ansøgningerne Kommissionen meddelelse om de samlede mængder, der er omfattet af licensansøgninger, jf. artikel 11, stk. 1, litra a), i forordning (EF) nr. 1301/2006, med angivelse af den ottecifrede KN-kode, oprindelseslandet og de mængder, udtrykt i produktvægt, der er omfattet af disse ansøgninger.
Artikel 3
1. I rubrik 7 og 8 i licensansøgningen og licensen anføres oprindelseslandet, og der skal sættes kryds ved »ja«. Importlicenser forpligter til import fra det anførte land.
2. I rubrik 20 i licensansøgningen og licensen anføres en af de angivelser, der er nævnt i bilag II.
Artikel 4
Det sikkerhedsbeløb, der er omhandlet i artikel 14, stk. 2, i forordning (EF) nr. 376/2008, er på 46 EUR pr. ton.
Artikel 5
1. Importlicenser udstedes mellem den 25. og den sidste dag i måneden for indgivelse af ansøgningerne.
2. Uanset artikel 6, stk. 7, i forordning (EF) nr. 1342/2003, og for så vidt andet ikke er fastsat i artikel 8, stk. 1, i forordning (EF) nr. 376/2008, kan rettigheder i henhold til licenserne overdrages til modtagere, der opfylder de betingelser for at være berettiget, der er fastsat i artikel 5 i forordning (EF) nr. 1301/2006.
Artikel 6
1. Uanset artikel 11, stk. 1, i forordning (EF) nr. 1301/2006 giver medlemsstaterne Kommissionen meddelelse senest
a)
den anden arbejdsdag efter udstedelsen af importlicensen om de samlede mængder, der er omfattet af importlicenser, som de har udstedt den foregående måned
b)
den sidste dag i hver måned, herunder meddelelsen »intet«,
i)
om de samlede mængder, der faktisk er overgået til fri omsætning, og som de har kendskab til og ikke tidligere fået meddelelse om, og
ii)
om de samlede mængder, der omfattes af ubenyttede eller delvis benyttede licenser, jf. artikel 11, stk. 1, litra c), i forordning (EF) nr. 1301/2006, som de har kendskab til og ikke tidligere fået meddelelse om.
2. De i stk. 1 nævnte mængder udtrykkes i produktvægt opdelt på ottecifret KN-kode, oprindelsesland og kontingentår.
Artikel 7
Med henblik på forvaltningen af toldkontingenterne udtrykkes de mængder, der omfattes af licensansøgninger, de mængder, der er givet meddelelse om i henhold til artikel 2 og 6, og de mængder, der omfattes af importlicenser, i kilogram og hele tal.
Artikel 8
Licensen er gyldig fra udstedelsesdagen, jf. artikel 22, stk. 2, i forordning (EF) nr. 376/2008, indtil den 31. december i udstedelsesåret.
Artikel 9
Overgang til fri omsætning sker mod forelæggelse af originalen af et varecertifikat EUR.1 eller en leverandørerklæring, jf. artikel 26, stk. 1, i bilag III til afgørelse 2001/822/EF.
Artikel 10
Forordning (EF) nr. 1529/2007 ophæves.
Artikel 11
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. december 2009.

Labels: 10
3
17